Tiltalt nægtede sig skyldig i at have begået et hjemmerøveri og har kæret sin varetægtsfængsling til Vestre Landsret.

En 20-årig mand fra Hirtshals er torsdag blevet varetægtsfængslet i fire uger, sigtet for at have begået et hjemmerøveri i et hus i Hirtshals den 28. januar. Det fortæller anklager i sagen, Louise Watson fra Nordjyllands Politi, efter grundlovsforhøret ved retten i Hjørring. Grundlovsforhøret foregik for lukkede døre, så det er meget få detaljer, anklageren kan afsløre. Hjemmerøveriet foregik klokken halv seks om morgenen. Men om den 20-årige var alene om forbrydelsen, eller om han havde folk med sig, kan Louise Watson ikke sige noget, ligesom hun heller ikke kan afsløre, hvem han brød ind hos, eller hvad udbyttet af røveriet var. - Men jeg kan sige, at den 20-årige nægtede sig skyldig, og at han har kæret afgørelsen til Vestre Landsret, siger Louise Watson. Svaret på den kæring kommer sædvanligvis inden for et par dage. Ifølge straffeloven er strafferammen for et hjemmerøveri på op til 10 år, oplyser anklageren.